ነገር ግን ይህን ስናደርግ መርሐ ግብራችን ግልጽ መሆን አለበት፡፡ ከናይጄሪያ በቅርብ ርቀት ላይ ቶጐ ሎሜ አስካይ አየር መንገድ ይገኛል (የኢትዮጵያ አየር መንገድ አስካይ አየር መንገድ ላይ 40 በመቶ የባለቤትነት ድርሻ ያለው ሲሆን በማኔጅመንት ኮንትራት ወስዶ አየር መንገዱን በማስተዳደር ላይ ይገኛል)፡፡ ስለዚህ የቢዝነስ ስትራቴጂያችን በግልጽ መቀመጥ ይኖበታል፡፡ ከጋና መንግሥት ጋርም የጀመርነው ጥረት አለ፡፡ የጋና አቪዬሽን ሚኒስትር በቅርቡ ወደ ኢትዮጵያ መጥተው ከልዑካቸው ጋር የኢትዮጵያ አየር መንገድን ጎብኝተዋል፡፡ የኢትዮጵያ አየር መንገድ የገነባቸውን የጥገና ማዕከል፣ የካርጎ ተርሚናል፣ የምግብ ማደራጃና የአቪዬሽን አካዳሚ ጎብኝተው የኢትዮጵያ አየር መንገድ ዕድገት ጉዞ ለመረዳት ጥረት አድርገዋል፡፡ ከእኛ ጋር አብሮ ለመሥራት ፍላጎት አሳይተዋል፡፡ ሚኒስትሯ ባቀረቡልን ጥያቄ መሠረት ከጋና መንግሥት ጋር ተባብረን መሥራት እንደምንፈልግ የሚገልጽ ሰነድና የሥራ ዕቅድ አዘጋጅተን አቅርበንላቸዋል፡፡
